text: Et kant li sire voit Rome le major
   Ou il fu cuens desos l’empereor,
   Or saciés bien k’il en ot grant paor.
   Se l’voit ses pére et si franc vavassor,
   Se france mére ki meine grant dolor,
   Il le prendront par forche et par vigor,
   Si l’embatront en le tierestre honor.
   PageV01P297
   A orison se couce de paor,
   Si en apiele Jesu le creator:
   "Hai!" dist il, "dous fius sainte Marie,
   Se toi pleust, jou ne vausisse mie
   K’en chest pais fust li barge vertie.
   Se m’voit mes pére ki Rome a en baillie
   Et chele mére ki si en est irie
   Et li puchiele ke jou ai delaisie
   Et me maisnie cortoise et enseignie
   Cui jou avoie si douchement norie
   Il m'embatront en chele mortel vie,
   Si me tauront le toie compaignie.
  